Тхьэзэплъ Хьэсэн ягъэлъапIэ
УФ-м и ТхакIуэхэм я зэгухьэныгъэм и дамыгъэ нэхъыщхьэр — Урысейм и литературэ саугъэт иныр — зыхуагъэфэщахэм щIышылэм и 5-м Москва щратыжащ. АбыкIэ ягъэпажэ литературэм зэфIэкI лъагэ щызиIэ усакIуэ, тхакIуэ, драматург нэхъыфIхэр.
Москва Литераторхэм я унэ нэхъыщхьэм щратыжащ а саугъэтыр зыхуагъэфэщахэм. Я лэжьэгъухэм, ныбжьэгъухэм ехъуэхъуну абы щызэхуэсащ художникхэр, музыкантхэр, жылагъуэ лэжьакIуэхэр.
Урысей Федерацэм и литературэ саугъэт нэхъыщхьэр мы гъэм зратахэм ящыщщ адыгэ усакIуэ цIэрыIуэ, «Литературная Кабардино-Балкария» журналым и редактор нэхъыщхьэ Тхьэзэплъ Хьэсэн. Абы и усэхэр, рубаихэр щызэхуэхьэса «Путь караванщика» тхылъыр куэдым ягу ирихьащ.
УФ-м и ТхакIуэхэм я зэгухьэныгъэм и унафэщIым и къалэнхэр зыгъэзащIэ Иванов Николайрэ абы и правленэм и япэ секретарь Иванов Геннадийрэ къыхагъэщащ Тхьэзэплъ Хьэсэн и лэжьыгъэхэм тхылъеджэхэм я деж щIэупщIэшхуэ зэрыщаIэр.
ТЕКIУЖЬ Заретэ.
